奉使宜春夜渡新淦江陸路至黃蘗館路上遇風雨作
作者：權德輿
朝代：唐

paragraphs: 草草理夜裝，涉江又登陸。
望路殊未窮，指期今已促。
傳呼戒徒御，振轡轉林麓。
陰雲擁嵓端，霔雨當山腹。
震雷如在耳，飛電來照目。
獸跡不敢窺，馬蹄唯務速。
虔心若齋禮，濡體如沐浴。
萬竅相怒號，百泉暗奔瀑。
危梁慮足跌，峻坂憂車覆。
問我何以然，前日受微祿。
轉知人代事，纓組乃徽束。
向若家居時，安枕春夢熟。
遵途稍已近，候吏來相續。
曉霽心始安，林端見初旭。